સતી-સાધિકા નારીના માર્ગદર્શન નીચે શક્તિશાળી પુરૂષ ‘જતિ’ બનીને આધ્યાત્મિક ઉન્નતિના માર્ગ ઉપર આગળ વધે અને નારીને સહભાગી બનાવીને પોતાનો જન્મ સાર્થક કરે એવા આ પ્રાચીન ગુપ્ત લોકધર્મમાં સતી તોરલ, સતી રૂપાંદે, સતી લોયણ, સતી દેવળદે, સતી દાડલદે, સતી લીરલબાઈ, સતી અમરબાઈ, સતી લીરબાઈ, સતી હુરલબાઈ, સતી ગંગાબાઈ વગેરે સંત કવયિત્રીઓ દ્વારા રચાયેલી ભજનવાણીની સાથોસાથ જેસલ, રાજસ્થાનના રાવ મલ્લિનાથ/માલદે , ખીમરો કોટવાળ, દેવાયત પંડિત, અખૈયો, અમરસંગ, કડવોભગત, કાળુભગત, દેવીદાસ, મેઘ કચરો, મેઘ જીવો, મેઘ ધારવો, રૂખી રામદાસ, લખમો માળી, શીલદાસ, સરવણ કાપડી. જેવા ભજનિક સંતોની ભજનવાણી ગામડાંની ભજનમંડળીઓમાં અને બીજમારગી ગુપ્ત પાટ ઉપાસના કે રામદેવપીરના મંડપ-પાટ- સમૈયામાં, ઠાકરથાળીમાં ગવાતી રહી છે.